[pic] | KOMISIA EURÓPSKYCH SPOLOČENSTIEV |

Brusel, 22.5.2007

SEK(2007) 641

PRACOVNÝ DOKUMENT ÚTVAROV KOMISIE sprievodný dokument

OZNÁMENIE KOMISIE EURÓPSKEMU PARLAMENTU, RADE, A EURÓPSKEMU VÝBORU REGIÓNOV Smerovanie k všeobecnej politike boja proti počítačovej trestnej činnosti ZHRNUTIE HODNOTENIA VPLYVOV {KOM(2007) 267 v konečnom znení}{SEK(2007) 642}

ZHRNUTIE

1. ÚVOD

V posledných rokoch došlo k prudkému rozvoju v používaní internetu a výskyt nových javov a nových technológií viedol k zvýšeniu neistoty.

Komisia vo svojom legislatívnom a pracovnom programe na rok 2007 sa domnievala, že komplexná aktualizácia politiky Komisie v oblasti počítačovej trestnej činnosti sa stala nevyhnutnou, a preto predpokladala vypracovanie oznámenia o európskej politike v oblasti počítačovej trestnej činnosti.

Z počiatočného konzultačného procesu vyplynulo, že nie sú k dispozícii údaje a štatistiky, čo bolo jedným z hlavných dôvodov, že si Komisia v roku 2006 objednala externú štúdiu [1] (ďalej: externá štúdia), ktorá predstavuje základ tohto hodnotenia vplyvov.

Komisia počas prípravne fázy tiež uskutočnila analýzu radu legislatívnych a nelegislatívnych opatrení, najmä v súvislosti s možnými „medzerami" v rámci existujúceho právneho rámca. Je treba podčiarknuť, že osobitný dôraz sa tým kládol na dohovor Rady Európy o počítačovej kriminalite [2] (ďalej: dohovor RE) a rámcové rozhodnutie o útokoch na informačné systémy [3], keďže, pokiaľ ide o hmotné a procesné právo, boli považované za najkomplexnejšie právne predpisy.

Komisia na základe týchto aktivít pripravuje novú všeobecnú politickú iniciatívu, ktorá sa skladá z oznámenia o boji proti počítačovej trestnej činnosti na úrovni EÚ. Predkladané hodnotenie vplyvov sa preto zásadne zaoberá strategickými otázkami.

V tejto súvislosti by Komisia chcela zdôrazniť svoj záväzok zaistiť, aby politika v oblasti boja proti počítačovej trestnej činnosti a jej stíhanie sa bude uskutočňovať spôsobom v plnej miere dodržiavajúcom základné práva, najmä slobody vyjadrovania, právo na úctu k súkromnému a rodinnému životu a ochrana osobných údajov. Uskutoční sa to v súlade s oznámením Komisie o dodržiavaní Charty základných práv v legislatívnych návrhoch Komisie prijatom v roku 2005 [KOM(2005) 172].

2. PROBLÉMY A CIELE

Prudký rozvoj internetu a ostatných informačných systémov umožnil vzniku úplne nového sektora hospodárstva a nové rýchle toky informácií, produktov a služieb naprieč vnútornými a vonkajšími hranicami EÚ. Zjavne to malo za následok rad pozitívnych účinkov pre spotrebiteľov a občanov. Tento istý vývoj však otvoril tiež nové možnosti pre páchateľov trestných činov. Možno jasne rozlíšiť model nových trestných aktivít voči internetu alebo pomocou informačných systémov ako nástrojov na páchanie trestnej činnosti. Táto trestná činnosť sa neustále vyvíja a právne predpisy a operačné presadzovanie práva čelia zjavným ťažkostiam, aby s týmto vývojom držali krok. Z vlastného cezhraničného charakteru tohto nového druhu trestnej činnosti vyvstáva potreba zlepšiť cezhraničnú spoluprácu v oblasti presadzovania práva.

S cieľom skúmať celú problematiku podrobnejšie došlo k zváženiu týchto ôsmych strategických problematických oblastí.

- Zvyšujúca sa zraniteľnosť rizík počítačovej trestnej činnosti pre spoločnosť, podnikanie a občanov.

- Zvýšený výskyt a dômyselnosť počítačových trestných činov.

- Neprítomnosť koherentnej politiky na úrovni EÚ a právnych predpisov na boj proti počítačovej trestnej činnosti.

- Konkrétne ťažkosti v operačnej spolupráci na presadzovanie práva so zreteľom na počítačovú trestnú činnosť.

- Potreba vymedziť právomoci a technické nástroje: odborné vzdelávanie a výskum.

- Neprítomnosť fungujúcich štruktúr spolupráce medzi dôležitými účastníkmi vo verejnom a súkromnom sektore.

- Nejasné vymedzenie zodpovednosti a záväzkov.

- Nedostatočné informovanie o rizikách vyplývajúcich z počítačovej trestnej činnosti.

Treba tiež uviesť, že konzultácie, ktoré sa uskutočnili s ohľadom na predloženú správu naznačili nápadnú zhodu názorov všetkých účastníkov, či už orgánov na presadzovanie práva alebo súkromných spoločností, pokiaľ ide o aktuálne problémy EÚ v tejto oblasti.

2.1. Koho sa problém týka?

Počítačová trestná činnosť sa týka všetkých sektorov spoločnosti a politika boja proti nej bude prakticky viditeľná všade. Vzhľadom na to, že veľmi vysoký počet občanov používa súkromné počítače a hociktorá z iniciatív v oblasti boja proti počítačovej trestnej činnosti môže mať vplyv na väčšinu jednotlivých občanov, ktorí sa už môžu nachádzať v pozícii potenciálnych obetí.

Existujú však jasné náznaky, ktoré poukazujú na zvýšenú trestnú činnosť zameranú na konkrétne skupiny obetí. Preto by efektívna politika v oblasti počítačovej trestnej činnosti mohla mať pre tieto skupiny pozitívne účinky. Tiež možno očakávať, že priemyselné odvetvie informačnej spoločnosti ako aj informačná spoločnosť všeobecne bude v tejto súvislosti hlavným účastníkom vzhľadom na dôležitosť pozitívnych hospodárskych účinkov, ktoré možno očakávať, ak dôjde k posilneniu bezpečnosti a vytvoreniu atmosféry zvýšenej bezpečnosti.

2.2. Je EÚ oprávnená konať?

Vzhľadom na rozsah a intenzitu bezpečnostných hrozieb pretrváva potreba riešiť hrozby z oblasti počítačovej trestnej činnosť, a táto potreba môže narastať. Otázky bezpečnosti súvisiace s počítačovou trestnou činnosťou sú globálneho charakteru a nemožno sa preto nimi zaoberať iba na vnútroštátnej úrovni. Hrozba je medzinárodná a taká by mala byť aspoň časť odpovede na ňu. Niet pochybností o tom, že boj proti počítačovej trestnej činnosti bude aj naďalej najdôležitejší a najefektívnejší na vnútroštátnej úrovni, ale na európskej úrovni existuje jasná potreba vzájomného prepojenia a možného doplnenia úsilia na vnútroštátnej úrovni.

2.3. Ciele

Všeobecným strategickým cieľom navrhovanej politiky, ktorá vychádza z identifikovaných problémov, možno zhrnúť takto:

Posilniť a zlepšiť koordináciu v oblasti boja proti počítačovej trestnej činnosti na národnej, európskej a medzinárodnej úrovni.

Tento všeobecný strategický cieľ možno rozdeliť na týchto päť strategických cieľov, uvedených podľa predbežného poradia dôležitosti:

- Zlepšiť operačnú cezhraničnú činnosť pri presadzovaní práva v oblasti počítačovej trestnej činnosti všeobecne, a najmä voči závažným formám počítačovej trestnej činnosti a zlepšiť výmenu informácií, odborných vedomostí a osvedčených postupov medzi agentúrami na presadzovanie práva v členských štátoch a mimo nich.

- Určiť a vytvoriť operačné nástroje spolupráce a stanovenie spoločných cieľov medzi verejným a súkromným sektorom a zlepšiť výmenu informácií, odborných vedomostí a osvedčených postupov na boj proti počítačovej trestnej činnosti medzi verejným a súkromný sektorom na úrovni EÚ.

- Vytvoriť politickú platformu a štruktúry na vypracovanie dôslednej politiky EÚ v boji proti počítačovej trestnej činnosti v spolupráci s členskými štátmi a príslušnými organizáciami EÚ a medzinárodnými organizáciami, a zvýšiť efektivitu existujúceho právneho a inštitucionálneho rámca tiež vyjasnením zodpovednosti a záväzkov v prípade všetkých relevantných aktérov.

- Vyrovnať sa s rastúcimi hrozbami v dôsledku závažných foriem počítačovej trestnej činnosti podporou zručností, poznatkov a technických nástrojov; vrátane opatrení na posilnenie relevantného odborného vzdelávania a výskumu.

- Zvýšiť celkovú informovanosť, najmä spotrebiteľov a ostatných zraniteľných skupín potenciálnych obetí o hrozbe počítačovej trestnej činnosti.

3. STRATEGICKÉ POLITICKÉ MOžNOSTI

Vzhľadom na povahu tejto problematiky bude mať každá politika v oblasti boja proti počítačovej trestnej činnosti rôznorodý charakter. Aby polícia dosiahla skutočnú efektivitu, musí skombinovať tradičné činnosti spojené s presadzovaním práva s inými nástrojmi, ako napríklad samoregulačnými prvkami a ustanovením štruktúr spolupráce medzi účastníkmi. Rad problémových oblastí a strategických cieľov tejto iniciatívy tu už boli uvedené. Na dosiahnutie týchto cieľov je potrebný rad odlišných a kombinovaných opatrení. Na základe rozsiahlych konzultácií Komisia sformulovala štyri všeobecné možnosť politiky, pričom každá z nich sa skladá z radu osobitných opatrení:

3.1. Všeobecná možnosť politiky 1: Status quo/bez žiadnych nových a väčších opatrení

Táto možnosť by znamenala, že by Komisia v súčasnosti neprijala žiadne všeobecné horizontálne opatrenie v tejto oblasti. Znamenalo by to:

- Komisia by pokračovala v hodnotení potrieb v prípade cielenej legislatívy alebo politického opatrenia, a v prípade potreby by podnikla primerané kroky.

- Komisia by sledovala aktuálne projekty štruktúr EÚ a medzinárodnej organizácií v boji proti počítačovej trestnej činnosti.

- Komisia by pokračovala v spúšťaní nových projektov v cieľových sférach záujmu v oblasti boja proti počítačovej trestnej činnosti, nepodnikla by však žiadnu horizontálnu politickú iniciatívu.

3.2. Všeobecná možnosť politiky 2: všeobecné právne predpisy

Táto možnosť by znamenala, že sa prijala politika postupné predkladania regulačného rámca v oblasti boja proti počítačovej trestnej činnosti. Takáto politika by znamenala:

- Komisia by systematicky navrhovala harmonizované alebo zjednotené definície trestných činov, najmä na úrovni EÚ, ale aj na medzinárodnej úrovni.

- Komisia by navrhla spoločné minimálne štandardy na klasifikáciu trestných činov a tresty v rámci EÚ.

- Vytvorila by sa oficiálna platforma pre verejno-súkromnú spoluprácu, ako aj odborné vzdelávanie a výskum.

- Vytvorila by sa oficiálna sieť na presadzovanie práva.

3.3. Všeobecná možnosť politiky 3: Vytvorenie neformálnych sietí na boj proti počítačovej trestnej činnosti a verejno-súkromných sietí

Táto možnosť by znamenala, že Komisia buď sama alebo spolu s inými inštitúciami by formálne zriadila siete alebo expertné skupiny v oblasti počítačovej trestnej činnosti, a toto opatrenie by skombinovala so zavedením dobrovoľnej bezpečnostnej certifikačnej schémy pre prevádzkovateľov, výrobcov a spotrebiteľov. Znamenalo by to:

- Zriadenie neformálneho orgánu odborníkov na presadzovanie práva v oblasti počítačovej trestnej činnosti.

- Zriadenie neformálnej platformy/siete odborníkov v oblasti počítačovej trestnej činnosti z verejného a súkromného sektora..

3.4. Všeobecná možnosť politiky 4: koherentný strategický prístup

Táto možnosť by znamenala zavedenie koherentnej stratégie na boj proti počítačovej trestnej činnosti na úrovni EÚ. Hlavnou črtou by bolo vytvorenie strategického rámca politiky boja proti počítačovej trestnej činnosti na úrovni EÚ, pričom všeobecným cieľom by bolo dosiahnutie lepšieho riadenia v prípade konkrétnych opatrení a optimalizácia existujúcich prostriedkov. Medzi ďalšie operatívne črty tejto stratégie by patrili:

- zlepšená spolupráca pri presadzovaní práva na úrovni EÚ,

- zavedenie strategických štruktúr verejno-súkromnej spolupráce v boji proti počítačovej trestnej činnosti,

- presadzovať zavedenie rámca globálnej medzinárodnej spolupráce v príslušnej oblasti,

- v prípade potreby cielené legislatívne opatrenia.

4. HODNOTENIE POLITICKÝCH MOžNOSTÍ A VÝBER POLITICKEJ MOžNOSTI

4.1. Hodnotenie

Hodnotenie všeobecných politických možností vychádzalo z týchto kritérií:

- sociálne vplyvy,

- ekonomické vplyvy,

- náklady na verejnú správu,

- stupeň koherentnosti s cieľmi politiky,

- pridaná hodnota a dodržiavanie zásady subsidiarity,

- uskutočniteľnosť.

V stručnosti boli závery hodnotenia tieto:

4.1.1. Všeobecná možnosť politiky 1

Dospelo sa k názoru, že táto možnosť by v súvislosti s existujúcimi výzvami nebola vôbec postačujúca. Vplyvy možnosti „žiadne nové opatrenie" sú v zásade obmedzené, ale je ťažko posúdiť, či v prípade tejto možnosti by to nemalo značný vplyv, keďže budúce druhy trestnej činnosti nie sú a priori známe. Ak zoberieme do úvahy súčasný a zvyšujúci sa význam tohto druhu trestnej činnosti, tak potenciálny dlhodobý negatívny vplyv scenáru „žiadne nové opatrenie" je veľmi vysoký.

4.1.2. Všeobecná možnosť politiky 2

Záverom je, že v tejto možnosti politiky možno postupovať iba veľmi opatrne a v dlhodobom výhľade. Nevyhnutné budú podrobné štúdie o právnej uskutočniteľnosti a dlhé politické rokovania. Vplyvy tejto možnosti môže byť veľmi významné, alebo s ohľadom na malú pravdepodobnosť dosiahnuť skutočný pokrok v krátkom časovom horizonte, z tohto pohľadu sa táto možnosť sa javí ako neistá. Možno tiež pochybovať o tom, či na úrovni súčasnej implementácie opatrení tejto politiky by sa mohli politické ciele dosiahnuť sa takou účinnosťou, ako je to na politickej a teoretickej úrovni. Ak by táto možnosť politiky zvíťazila, vzniklo by riziko nedostatočného zapojenia operatívnej úrovne boja proti počítačovej trestnej činnosti do strategických politických možností a rozhodnutí. Vzhľadom na význam súvisiacich vplyvov bude v tejto súvislosti potrebné vyjasniť úlohu Komisie. Tiež by sa mohlo tvrdiť, že podobné výsledky by bolo možné dosiahnuť pomocou menej prenikavých opatrení.

4.1.3. Všeobecná možnosť politiky 3

Hodnotenie tejto možnosti politiky sa uskutočnilo vzhľadom na jej vysokú zaujímavosť vzhľadom na strategické hľadisko, napriek tomu, že je veľmi ťažko predvídať jej pridanú hodnotu a konkrétne vplyvy. Rizikom je, že nové sieťové štruktúry by nemuseli dosiahnuť veľa konkrétnych výsledkov. Komisia by mohla koordinovať samoregulačné opatrenia v príslušnej oblasti, ale v rámci tejto možnosti politiky by skôr zohrávala úlohu koordinátora a sprostredkovateľa ako strategického vodcu.

4.1.4. Všeobecná možnosť politiky 4

Dospelo sa k názoru, že táto možnosť politiky predkladá rad najrelevantnejších opatrení na strategickej úrovni. Možno pozorovať iba veľmi málo negatívnych vplyvov alebo väčších prekážok. Ako nevýhodu tejto možnosti politiky možno uviesť, že jej priame vplyvy sú pomerne skromné. Toto sa však týka iba krátkodobého hľadiska; po prijatí primeraných implementačných opatrení môžu nasledovať veľmi významné vplyvy. Nemožno však dopodrobna predvídať konkrétne výsledné vplyvy, keďže strategická úroveň sa bude musieť zrealizovať operatívnym spôsobom v neskoršej fáze. Potom sa posúdia všetky vplyvy.

Opäť treba zdôrazniť, že priame vplyvy navrhovaných stratégií sú obmedzené a konkrétne opatrenia prijaté v rámci jednej z týchto stratégií neskôr sa budú potom posudzovať osobitne. Znamená to, že súčasné hodnotenie je predbežnej povahy.

4.2. Výber možnosti politiky

Analýza jasne ukázala, že možnosť 4 je najlepším riešením. Možnosť 4 zjavne predstavuje možnosť, ktorá najlepšie reaguje na všeobecné ciele uvedené v časti 2.4.

Možnosť, ktorá si nevyžaduje prijatie vôbec žiadnych opatrení v tejto oblasti nie je zjavne životaschopná. Výsledkom pasívneho prístupu by pravdepodobne bol rad projektov dvojstrannej spolupráce v boji proti počítačovej trestnej činnosti, ktoré by aj naďalej existovali bez možnosti využiť výhody horizontálnej výmeny osvedčených postupov alebo synergických účinkov. Všeobecné právne predpisy na vytvorenie nových orgánov EÚ, harmonizáciu definícií trestných činov a vyjasnenie zodpovednosti a záväzkov všetkých účastníkov v jednotlivých oblastiach by sa mohlo javiť ako zaujímavé, avšak analýza politickej situácie jasne ukázala, že šance na prijatie všeobecných a horizontálnych právnych predpisov by boli veľmi malé. Okrem toho veľmi malý počet konzultovaných účastníkov je presvedčený, táto možnosť je teraz najdôležitejšou prioritou. Všeobecné právne predpisy však môžu byť stále dôležité v dlhodobom výhľade. Vytvorenie nových neformálnych štruktúr na presadzovanie práva na úrovni EÚ alebo verejno-súkromnej spolupráce môže z dlhodobého hľadiska tiež byť dobrou myšlienkou, zdá sa ale, že všetci účastníci sa zhodujú v tom, že existujúca štruktúra postačuje, napriek tomu, že ju treba súrne zefektívniť. Výsledkom analýzy teda je, že sa uprednostňuje možnosť 4, „ koherentná stratégia ". Treba uviesť, že táto možnosť nevylučuje vytvorenie ďalších oficiálnych štruktúr (možnosť 3) alebo neskoršie prijatie všeobecných právnych predpisov (možnosť 2). Uprednostnená možnosť v skutočnosti predstavuje priestor pre prijatie nových opatrení.

Prípravná analýza a uskutočnené rokovania jasne ukázali, že „koherentná stratégia je možnosťou, ktorá najskôr dosiahne strategické ciele politiky. Takáto stratégia bude mať pravdepodobne výrazné pozitívne vplyvy na boj proti cezhraničnej počítačovej trestnej činnosti, keďže právomoci a úlohy všetkých účastníkov tohto boja sa vyjasnia a posilnia. Prispela by tiež k lepšiemu dialógu a pochopeniu medzi verejným a súkromným sektorom, čo by následne mohlo viesť k mnohým vedľajším pozitívnym účinkom.

Z ekonomického hľadiska môže uprednostňovaná možnosť viesť k významným synergickým účinkom, zníženiu úrovne hrozieb plynúcich z trestnej činnosti a zníženiu nákladov na jednotlivé bezpečnostné programy.

Je však pravdepodobné, že na to, aby sa prejavili účinky zvolenej možnosti, bude treba niekoľko rokov. Preto je v súčasnosti ťažko zhodnotiť jej potenciálne vplyvy, najmä s ohľadom na to, že o konkrétnych podrobnostiach politiky sa ešte len musí rozhodnúť. Preto bude nevyhnutné zhodnotiť konkrétne vplyvy jednotlivých prvkov politiky v neskoršej fáze.

[1] Štúdia zameraná na hodnotenie vplyvov oznámenia o počítačovej trestnej činnosti vypracovaná spoločnosťou Yellow Window Management Consulting (Zmluva č. DG 2006/JLS D 2/03).

[2] Dohovor Rady Európy o počítačovej kriminalite, 2001: http://conventions.coe.int/Treaty/en/Treaties/Html/185.htm

[3] Rámcové rozhodnutie o útokoch proti informačným systémom (2005/222/SVV).